### NN 61/2022 (1.6.2022.), Presuda Visokog upravnog suda Republike Hrvatske poslovni broj: Usoz-113/2021-6 od 25. travnja 2022.

VISOKI UPRAVNI SUD REPUBLIKE HRVATSKE

891

PRESUDA

Visoki upravni sud Republike Hrvatske u vijeću sastavljenom od sudaca toga suda Senke Orlić-Zaninović, predsjednice vijeća, dr. sc. Sanje Otočan, Dijane Vidović, Gordane Marušić-Babić i Ljiljane Karlovčan-Đurović, članica vijeća, uz sudjelovanje više sudske savjetnice Ivane Mamić Vuković, zapisničarke, povodom prijedloga M. P. iz Č., u postupku ocjene zakonitosti općeg akta, na sjednici održanoj 25. travnja 2022.

presudio je

Ukida se Odluka o izmjeni i dopuni Odluke o naknadi Općinskog vijeća Općine Čeminac (»Službeni glasnik Općine Čeminac«, broj 9/21).

Obrazloženje

1. Podnositelj prijedloga, vijećnik Općinskog vijeća Općine Č., osporava zakonitost predmetnog općeg akta smatrajući da je protivno zakonu donesen samo pozivom na odredbu statuta Općine, a osim toga da je odluka kojom se vijećnicima većinske stranke omogućava naknada za rad u tijelima diskriminatorna u odnosu na druge vijećnike.

2. U odgovoru na prijedlog, predsjednik Općinskog vijeća predlaže prijedlog odbaciti, ističe da je Odluka o naknadi Općinskog vijeća Općine Čeminac (»Službeni glasnik Općine Čeminac«, broj 9/21, dalje:Odluka) na snazi, da je donesena temeljem statutarne ovlasti, da je Statut Općine Čeminac (»Službeni glasnik Općine Čeminac«, broj 2/21), koji je donesen na temelju članaka 35. u vezi s člankom 8. Zakona o lokalnoj i područnoj (regionalnoj) samoupravi (»Narodne novine», broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20, dalje: ZoLPRS) provjeren od strane nadležnog Ministarstva, kojom prilikom nisu utvrđene ikakve povrede procedure ili povrede zakona i Ustava Republike Hrvatske. Na temelju svog Statuta i u skladu s njim, Općina Čeminac donosi odluke i opće akte. Član predstavničkog tijela, sukladno članku 31. stavak 1. i 2. ZoLPRS-a, tu svoju dužnost obavlja časno i bez naknade, ali ima pravo na naknadu za rad u radnim tijelima u skladu s posebnom odlukom predstavničkog tijela. Stoga je na osnovi ovlasti iz Statuta i donesena ovdje osporena Odluka.

3. Prijedlog je osnovan.

3.a Osporena Odluka glasi:

»Na temelju članka 30. Statuta Općine Čeminac (»Službeni glasnik« Općine Čeminac broj: 2/2021),Općinsko vijeće Općine Čeminac, na 4. sjednici održanoj 25. listopada 2021. godine, donosi

ODLUKU

o izmjeni i dopuni Odluke o naknadi vijećnika Općinskog vijeća Općine Čeminac

I.

Općinsko vijeće Općine Čeminac donosi Odluku da će vijećnici Općinskog vijeća svoju dužnost u Općinskom vijeću obavljati bez naknade.

II.

Ovom Odlukom određuje se naknadu članovima Općinskog vijeća Općine Čeminac za rad u radnim tijelima Općinskog vijeća u neto iznosu od 1.000,00 kuna po sjednici.

II.

Sukladno članku 31.a Zakona o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) određuje se neto iznos po članu predstavničkog tijela tako da ukupna godišnja neto naknada po članu predstavničkog tijela ne smije iznositi više od 6.000,00 kuna.

III.

Navedeno financiranje financirati će se iz proračuna Općine Čeminac.

IV.

Ova Odluka stupa na snagu osmog dana od dana objave u Službenom glasniku Općine Čeminac.«.

4. Ocjenjujući zakonitost osporene Odluke na temelju ovlaštenja propisanog odredbom članka 83. stavka 2. Zakona o upravnim sporovima (»Narodne novine«, broj 20/10., 143/12., 152/14., 94/16. – odluka Ustavnog suda RH, 29/17. i 110/21., dalje: ZUS), Sud Odluku nalazi nezakonitom budući da je izostala valjana zakonska osnova za njezino donošenje.

5. Donositelj akta Općinsko vijeće Općine Čeminac je spornu Odluku donijelo temeljem članka 30. Statuta Općine Čeminac (»Službeni glasnik Općine Čeminac«, broj 2/21, dalje: Statut).

6. Odredba članka 30. Statuta određuje ovlasti predstavničkog tijela da općim aktom rješava pitanja iz svojeg samoupravnog djelokruga. Međutim sama po sebi, ova odredba, bez odgovarajuće odredbe zakona koji uređuje konkretno područje i koji predstavničko tijelo ovlašćuje da svojim općim aktom nastavno urede to područje, ne predstavlja valjani pravni temelj za donošenje predmetne Odluke.

7. Stoga ovakav propust čini cijelu Odluku nezakonitom, jer statutarna odredba sama po sebi, bez odgovarajuće materijalno pravne osnove, ne može biti valjana osnova za donošenje općeg akta.

8. Slijedom izloženog, na temelju odredbe članka 86. stavka 3. ZUS-a, presuđeno je kao u izreci.

9. Odluka prestaje važiti danom objave ove presude u »Narodnim novinama« (članak 86. stavak 4. ZUS-a).

Poslovni broj: Usoz-113/2021-6
 Zagreb, 25. travnja 2022.

Predsjednica vijeća
 Senka Orlić-Zaninović, v. r.